PÖYTÄKIRJA

Hallituksen kokous 2/2010
Iltakoulu ry.
Aika: maanantai 25.01.2010, klo 16:00
Paikka: Päätalon ryhmätyötila RH C1, Tampereen yliopisto

Läsnäolijat:
Gritten Naams, puheenjohtaja
Matti Muhli, sihteeri
Hanna Meriläinen
Leea Rautanen
Saara Kuittinen
Juha Katainen
Maria Tervonen
Aleksi Harmokivi
Veikko Mäkelä
Aki Luoto
Johannes Lehtinen
Markus Räty
Raimo Muurinen
Ilari Väänänen
Santeri Ulkuniemi, saapui kello 16:08
Jere Seikkala, saapui kello 16:22

1.	Kokouksen avaus
Puheenjohtaja avasi kokouksen kello 16:00.

2.	Laillisuus ja päätösvaltaisuus
Kokous todettiin lailliseksi ja päätösvaltaiseksi.

3.	Pöytäkirjantarkastajien valinta
Pöytäkirjantarkastajiksi valittiin Saara Kuittinen ja Raimo Muurinen.

4.	Esityslistan hyväksyminen
Esityslista hyväksyttiin sellaisenaan työjärjestykseksi.

Santeri Ulkuniemi saapui kokoukseen kello 16:08.

5.	Ilmoitusasiat ja posti
Marianne Sinkkonen KL-Kustannus Oy:stä lähestyi Iltakoulua sähköpostilla ja kyseli yhteistyömahdollisuuksista Kuntalehteen liittyen. Sinkkonen kyseli opiskelijoiden yhteystietoja, sillä Kuntalehti on suunnittelemassa kampanjaa, jossa julkista alaa opiskelevat saisivat halutessaan Kuntalehden ilmaiseksi. Puheenjohtaja kertoi vastaavansa viestiin ja kertovansa, että emme kerää jäsenistömme yhteystietoja, joten Politologit-listalla voidaan tästä tarjouksesta ilmoittaa.

Ainejärjestötilan päivystyksestä laadittiin kalenteri pohjautuen hallituksenvaihtokonferenssissa tehtyyn päätökseen: jokainen hallituksen jäsen päivystää aj-tilassa hallituksen kokousten välisenä aikana (noin kolme viikkoa) ainakin yhtenä päivänä klo 12–14. Käytäntö otetaan välittömästi käyttöön.

Jere Seikkala saapui kokoukseen kello 16:22.

6.	Talous
Käytiin läpi vuoden 2010 budjetti. Puheenjohtaja kehotti jokaista hallitusvastaavaa laatimaan oman vastuualueensa tulo- ja menoarvion seuraavaan hallituksen kokoukseen.

7.	Valmennuskurssi
Valmennuskurssikoordinaattori Leea Rautanen esitteli suunnitelman Iltakoulun järjestämästä valmennuskurssista kesän valintakokeisiin. Kurssi järjestetään Tampereella 03.05. – 08.05. Kurssipaikka on vielä avoin. Kurssin hinnaksi on päätetty 280€, pelkän ennakkomateriaalin (sisältää harjoituskokeen) hinta on 80€. Opettajien rekrytointi aloitetaan keskiviikkona 27.01. Politologit-sähköpostilistalla, Työ- ja elinkeinotoimiston nettisivuilla sekä Facebookissa. Hakuaika päättyy perjantaina 19.02.

8.	Mennet ja tulevat tapahtumat
Iltakoulu järjesti vierailun Tampereen Lenin-museoon maanantaina 18.01. Osallistujia oli 17. Opastus museossa maksoi 50€, jonka kulttuurivastaava Aki Luoto maksoi paikan päällä. Päätettiin, että Iltakoulu korvaa hinnan Akille, osallistujilta kerätään opastuksesta yhdistykselle 1€/hlö ja Iltakoulu maksaa loput opastuksen kustannukset.

Helmikuun tenttisauna järjestetään perjantaina 05.02. Tempon saunalla (Hämeenkatu 15). Maaliskuussa tenttisaunaa ei ole perioditauon vuoksi. Huhtikuun tenttisauna järjestetään perjantaina 16.04. YTHS:n saunatilassa (Kalevantie 3). Syksyn tutustumissaunaksi suunniteltiin Media54-saunatilaa liikekeskus Siperiassa, ja kovan kysynnän vuoksi tila on varattu piakkoin. Vuoden ensimmäisen tenttisaunan tarjoiluihin kului 10,46€, jotka korvataan juhla- ja tapahtumavastaaville.

Päätettiin ilmoittaa Iltakoulun joukkue yliopistolla torstaina 04.02. järjestettävään yösählyturnaukseen. Turnauksen hinta on 15€.

Kansainvälinen pubikierros tullaan järjestämään talvella, alustava päivämäärä on keskiviikko 10.02.

Akateemisen kyykän MM-kilpailut järjestetään lauantaina 13.02. Hervannassa. Iltakoululta on ilmoitettu mukaan kaksi joukkuetta.

Helsingin valtio-opin opiskelijat ry järjestää vuosijuhlat lauantaina 13.02. ja Iltakoululta on kutsuttu osallistujia tapahtumaan. Ilmoittautuminen on tehtävä keskiviikkoon 03.02. mennessä. Varapuheenjohtaja Ilari Väänänen valtuutettiin etsimään halukkaat Iltakoulun edustajat. Päätettiin, että Iltakoulu korvaa vuonna 2010 edustajansa sekä tämän seuralaisen illalliskorteista puolet (yht. 80€). 

Interaktio järjestää hankipalloturnauksen, johon Iltakoulu on kutsuttu. Tapahtuman alustava päivämäärä on torstai 25.02. Järjestäjiä on toivottu varaamaan myös saunatila tapahtuman yhteyteen.

Jäsenten pyynnöstä helmikuun alkupuolella tullaan järjestämään teatteriretkiä kulttuurivastaavan johdolla. Mahdollisia kohteita ovat Näyttelijätyön laitoksen esitykset sekä Ylioppilasteatteri.

Iltakoulu järjestää laskiaistapahtuman keskiviikkona 03.03. Mukaan on kysytty Patina-ainejärjestöä. Tapahtuman valmistelee juhlatoimikunta, joka kokoontuu yliopiston alakuppilassa maanantaina 08.02. kello 12:30.

Opiskelijoiden futsalin SM-kisat järjestetään Tampereella maaliskuun lopulla, mutta Iltakoulu tuskin osallistuu turnaukseen sen korkean tason vuoksi.

Lavatanssit järjestetään Ylioppilastalolla tiistaina 23.03. Iltakoulun lisäksi tapahtumaan osallistuvia ainejärjestöjä ovat Cortex, Vostok, Interaktio sekä Patina. Järjestöjen edustajat kokoontuvat asian tiimoilta maanantaina 01.02.

9.	Toimikunnat
Kopo- ja ulkosuhdetoimikunta: 
- Valmisteltu luottamustehtävistä opintopisteitä –aloite esitellään opetusneuvostolle, kunhan tiedekunnan muiden ainejärjestöjen edustajat saadaan asian taakse. Koulutuspoliittinen vastaava Johannes Lehtinen on ollut asiasta yhteydessä muihin yhteiskuntatieteellisen tiedekunnan ainejärjestöihin.
- Koska sähköisten tenttien ja yleisten tenttipäivien päällekkäinen järjestelmä ei ole sujuva, laitoksen henkilökuntaan tullaan vetoamaan kokonaan sähköisiin tentteihin siirtymisen puolesta.
- Laitoksen henkilökuntaa tullaan myös kehottamaan sopimaan tarkemmin kurssien ajoituksista päällekkäisyyksien välttämiseksi. Asia tullaan ottamaan esille opetusneuvoston kokouksessa.
- Lukuvuosipalautelomakkeen oheen tullaan liittämään erillinen palaute myös kandidaatti- ja maisterivaiheen opinnoista. Positiivisen palautteen lisäämiseksi palautelomakkeeseen tullaan lisäämään myös kohta, jossa voi ehdottaa ansioitunutta ja palkinnon ansaitsevaa opettajaa tai kurssia. Hallituksen jäsenten on jatkossa syytä kannustaa opiskelukavereitaan antamaan palautetta, jotta lomakkeiden ja palautteiden määrä kasvaa riittävän suureksi
- Ensi syksyn ekskursio on suunnittelussa. Mahdollisia kohteita ovat esimerkiksi Tukholma ja Oslo.

Työelämätoimikunta:
- Keskiviikkona 17.02. järjestettävän työelämäpäivän mainostus aloitetaan toimikunnan nettisivuilla, Facebookissa sekä julistein yliopiston Linna-rakennuksessa.
- Valmistuva alumnihaastatteluvideo julkistetaan 1½ viikon kuluttua. Kopovastaava Johannes Lehtinen tarjoutui kartoittamaan mahdollista jatkoa varten omia alan kontaktejaan. Päätettiin kerätä videosta palautetta ja kehittää mahdollista jatkotoimintaa sen perusteella.
- Käytiin värikästä keskustelua yhteistyösopimuksista SVAL:n ja yliopiston ura- ja rekrytointipalveluiden kanssa sekä toimikunnan tiedotuksesta Moodle-alustan välityksellä.

Markus Räty poistui kokouksesta kello 17:48
Juha Katainen poistui kokouksesta kello 18:06

10.	Muut esille tulevat asiat
Muita esille tulevia asioita ei ollut.

11.	Seuraavasta kokouksesta sopiminen
Seuraava kokous järjestetään maanantaina 15.02. kello 16:00.

12.	Kokouksen päättäminen
Puheenjohtaja päätti kokouksen kello 18:18.

Gritten Naams						Matti Muhli
Puheenjohtaja						Sihteeri

Saara Kuittinen					Raimo Muurinen
Pöytäkirjantarkastaja					Pöytäkirjantarkastaja